ኦዘሎ

**ዘምለጠካ ኣጋጣሚ**

ኣብ ትሕቲ ጸሓይ ከአ ጉያ ንፈጣናት፡ ውግእ ንጀጋኑ፡ እንጌራ ንጥበበኛታት፡ ሃብቲ ነእምሮኛታት፡ ሞጎስ ንብልህታት ከም ዘይኮነሎም፡ ተመሊሰ ርኤኹ። ግናኸ ንኹሎም ጊዜን ኣጋጣምን ይመጾም (መክብብ 9፡11)

(ዕንባቆም 1፡2)

(መሳ. 6፡13)

ካብታ ቅድሚ እዚኣ ዝነበረት ጽሕፍቲ መበገሲት ጌርና ካብታ ጥቕሲ ከይወጻእና ካልኣይ ክፋል ክንርኢ ኢና። ካብቲ እግዚኣብሄር ንንጉስ ሰለሞን ዝገለጸሉ ሓደ ኣገዳሲ ምስጢር ኣብ ጊዜን *ኣጋጣምን* ዘሎ ሃብቲ እዩ። እዛ ኣጋጣሚ እትብል ቃል ምስ ዕድል ስለ እትቃራረብ ምፍላያ ምእንቲ ክንእክእል ብቋንቋ እንግሊዝ ‘ ***opportunity*** ‘እንብላ ምዃንና ንተዓዘባ። እምብኣር ኣምላኽ ንሰብ ምስ ፈጠሮ ንወዲ ሰብ ካብ ዝሃቦ ዝኸበረን ዝዓበየን ነገር ጊዜን ጎድኒ ንጎድኒ ድማ ኣጋጣምን እዩ። ኣምላኽ ብዝኾነ ዓይነት ቁጠባዊ ንበሎ ርክብ ምስ ሰባት እተባረኸን እተባዝሐን ሃብቲ ኣጋጣምታት ክህበካ ኸሎ ድማ ምስኡ ሓላፍነትን ተሓታትነትን የቐምጠልካ እዩ። ናብኡ ምእካብና ጊዜ ምስ በጸሐ “ እቲ ዝሃብኩኻ ሃብቲ *ኣጋጣምታት* ብኸመይ ተጠቒምካሉ” ዝብለና ይመስለኒ ። ከመይሲ ጊዜ ብገንዘብ ክትዕድጎ ዘይትኽእል ሃብቲ ስለዝኾነ እዩ። ንሱ ባዕሉ ገንዘብ እዩ! ነዚ ንምትንታትን ኣብዛ ክፍሊ ጽሑፍ እታ *ኣጋጣምታት* እትብል ክንርእያ ኢና። ትማሊ ሓሊፋ ሎሚ ጸሓይ ክትበርቕ ክትቅልቀል ከላ ገለ ዘይተነድፎን ዘይተጻሕፎን ከም ጻዕዳ ወረቐት ሓድሽ *ኣጋጣምታት* ኣብ ቅድሚና ቀሪቡልና ኣሎ ማለት እዩ።

መንፈስ ቅዱስ ብንጉስ ሰለሞን ሓሊፉ ነዞም ኣብዛ ጥቕሲ እዚኣ ኣስፊርዎም ዘሎ ንፈጣናት ፡ ንጀጋኑ፡ ንጥበኛታት፡ ነእምሮኛታትን ንብልህታትን ከምኡ ኢሎም ከምዘይይተፈጥሩ ግናኸ ነቲ በጺሖሞ ዘለዉ ንኽበጽሑ ኹላቶም እተዋህበት ህያብ ምስ ጊዜ ቀጺላ *ኣጋጣምታት* ምንባራ ክምህረና ደልዩ እዩ። ኣብቲ በጺሖሞ ዘለዉ ንኽበጽሑ ብዕድል ብድንገት ወይውን በጋጣሚ ዘይኮነስ ናብኡ ንኽበጽሑ ግና ነቲ ኣምላኽ ዝሀቦም *ኣጋጣምታት* ከም ዝግባእን በገባብን ምጥቃሞም እዩ። ነእምሮኛታት ሃብታማት ንክኾኑ እተዋህቦምን ንዓና ይኹን ንዓኣቶም ንኹላትና ደቂ ሰባት ዝፈጥረልና *ኣጋጣምታት* ሓደ እዩ። እቲ ጸገምና ምስትውዓል እዩ። እቲ እተፈጥረ *ኣጋጣሚ ብኣምላኽ* ከምዝኾነ ብዘይ ብዘይ ምልላይና እያ እትሓልፈና። ኣብ ንግዲ ዓለም ፤ኣብ ምልላይ ምስ ካልኦት (ንሓዳር ድዩ ወይስ ንካልእ)፤ ኣብ ንሰባት ውንጌል ክንምስክር ወዘተ. ዝኣመሳሰሉ ኣምላኽ ዝኸፈቶ ደገ ምዃኑ ዘይምስትውዓልና እዩ። እንሓንሳብ ተመሊስና ዘይንረኽቦም *ኣጋጣምታት* በዛ ቅድሚ ዓይንንና ይሞልቁና’ሞ ብጣዕሳ እህህ ንብል። ተመሊሱ ክንረኽቦ ምናልባት ዓመታት ክወስድ ዝኽእል *ኣጋጣምታት* ከይተረፈ ይሓልፈና እዩ። እቶም ኣእምሮኛታት ሃብታማት ንኽኾኑ ነፍሲ ወከፍ ክፋል እታ መዓልቲ ወይ ኩነታት ዝፈጠሮ ኣገባብ ምልላዮም እዩ።

ጽርኣውያን ጊዜ ንኽገልጹ ክልተ ቃል ነይርዎም እቲ ሓደ **ካይሮስ (Kairos**) ማለት እታ ምሽእቲ እዋን ወይ ኣጋጣሚ ክኸውን ከሎ እቲ ካልኣይ ድማ chrononology ንዝብል ቃል ምንጪ ዝኾኖ (chronos) ክኸውን ከሎ ትርጉሙ ድማ መስርዑ ሓልዩ ዝመጽእ ጊዜ ይብልዎ። ኣብ ቃል ኣምላኽ ነቲ ኣምላኽ ዝኸፈተሎም ኣጋጣምታት (**ካይሮስ Kairos)** ኣለልዮም እተጠቕሙ ኣብነት ክንወስድ፡ *ረሃብ እታ ኣመንዝራ* ንዓኣን ንቤታን ኣድሒና (እያሱ. 2፡8ክሳብ 14) እታ *ገረድ ንምፍዋስ ለምጺ ጀነራል ንእማን* (2ነገ. 5፡ 1>3) ፤ *ኣስቴር ንህዝዝባ ዘድሓነትሉ* (ኣስቴር 4፡14>7፡3) *ዳዊት ንሳኦል ክቐትል ይኽእል ነይሩ* ንኸይገብሮ ግና ተሓልዩ! (1ሳሙ.24)

ኣነን ንስኻትኩምን ድማ ኣብ ሞንጎ እቲ ንኣምላኽ ምጽባይ እንብሎን ስጉምቲ ዘድልዮን ንምምማይ ሚዛን ንምትሓዝን ምእንቲ ክንክእል ጽችሎትና “ንጎይታ ኣዒንቲ ልበይ ኣብርሃዮ” (ኤፌ. 1፡18) ይኹን።